ועדת החינוך, התרבות והספורט, כנסת 24, פרוטוקול מספר 60, 2021-11-28 11:15

שרן השכל: אני אציין בפתיחת הישיבה שהיום הוא יום פטירתו העברי של אריק איינשטיין זכרו לברכה, והיום לפני שמונה שנים באמת איבדנו את אחד מגדולי התרבות הישראלית שהיו לנו, שהשאיר מורשת אדירה שהפכה לנכס לאומי עם נכסי צאן ברזל, לנו, לדור שלנו.

שרן השכל: כיושבת-ראש ועדת החינוך, התרבות והספורט אני רוצה להודות לאריק על עשייתו, על המורשת שהוא הותיר אחריו ועל האוצר התרבותי שהוא הביא למדינה שלנו ולדור שלנו.

שרן השכל: אני פותחת את ישיבת ועדת החינוך בעניין תקנות הקורונה.

שרן השכל: חבר הכנסת פרוש.

מאיר פרוש: גברתי היושבת-ראש, אני לא חשבתי שעם זה תפתחי את הישיבה אבל אם את פותחת אז אני רק מציין שהיום זה יום השנה הרביעי לפטירתו של הגאון הרב שטיינמן, שנפטר לפני ארבע שנים בגיל 104, ואפשר לומר עליו שבימיו, ודאי בשנים האחרונות בהן הוא חי בעולם, הוא היה אוטוריטה מקובלת מאוד על שכבות רחבות מאוד בציבור הדתי החרדי, השאיר הרבה מוסדות שהוקמו בנשיאותו, אלפי תלמידים, ואני מבקש לומר זאת בראשית הישיבה.

שרן השכל: תודה רבה על הדברים.

שרן השכל: אנחנו נפתח את ועדת החינוך והתרבות עם עניין הקורונה.

שרן השכל: בעצם אתמול בלילה נכנסו גם מגבלות חדשות, אני מניחה שהכול הולך להשתנות בימים הקרובים.

שרן השכל: נתחיל עם משרד הבריאות, אם תוכלו לתת לנו סוג של סקירה או הכנה לקראת מה עומד בפנינו וקצת אולי על הזן החדש ואיך נערכים להתייחסות אליו במערכת החינוך, רק כדי שנוכל לשתף גם את המורים, גם את התלמידים וגם אותנו, את כל הציבור.

מאיר פרוש: וכאזרחים, רק לדעת גם מה כבר עשו ומה כבר מותר.

שרן השכל: כן.

שרן השכל: יש את הדיונים בוועדת חוקה, חוק ומשפט, דיונים ספציפיים לעניין הזה.

מאיר פרוש: אבל אנחנו נמצאים פה.

שרן השכל: נכון, פה זה לעניין מערכת החינוך.

מאיר פרוש: את רוצה שאני אלך לשם?

שרן השכל: לא, לא, אני מאוד שמחה שאתה נמצא פה איתנו, אז בואו באמת נשמע סקירה.

ד"ר אפרת אפללו: אכן, אנחנו עדים לכניסתו לעולם של וריאנט האומיקרון שהתגלה בדרום אפריקה.

ד"ר אפרת אפללו: קודם כול באופן כללי, אנחנו חייבים לחזור להמשיך ולהתחזק בנושא של החיסונים, חיזוק כל הצעדים שקשורים למניעת הדבקה, מסכות, מניעת התקהלויות.

שרן השכל: אנחנו מבינים שעדיין אין הוכחה שהוא עמיד לחיסון השלישי.

ד"ר אפרת אפללו: אין עדיין הוכחה, אבל העניין הוא שבגלל ריבוי המוטציות בדיוק באתר שבו אמורים להיקלט הנוגדנים של החיסון, בגלל ריבוי המוטציות יש איזשהו חשש ולכן עד שלא יהיה ברור מבחינה מחקרית באמת האם הווראינט הזה - - -

שרן השכל: מדובר על 50 מוטציות?

ד"ר אפרת אפללו: 38 מוטציות.

ד"ר אפרת אפללו: בדיוק באזור הזה, ברצפטור ביינדינג, האתר שבו אמורים להיכנס הנוגדנים של החיסון, כל המוטציות מתרחשות שם.

מאיר פרוש: אם מותר לבור ועם הארץ כמוני גם לדעת איך נוצרים הזנים האלה.

ד"ר אפרת אפללו: במקומות שבהם החיסוניות מאוד נמוכה, כמו באזורים של דרום אפריקה - - -

מאיר פרוש: מאיפה זה בא?

ד"ר אפרת אפללו: בתוך המקומות האלה, בגלל שאין חיסוניות, כל הווירוסים, כל חומר גנטי כזה או אחר עובר הרבה מוטציות גם בגוף האדם.

ד"ר אפרת אפללו: מה שאפשר לתקן, הגוף מתקן.

ד"ר אפרת אפללו: מה שלא, בדרך כלל גם יכול ללכת לאיבוד ובעצם להיכחד, אבל במקומות האלה שבהם הוא מצליח להתגבר על המערכת בגוף האדם, מערכת הנוגדנים, המערכת החיסונית, אז הוא מצליח לשגשג.

ד"ר אפרת אפללו: מה שאנחנו כן רואים בדרום אפריקה, שהוא עולה על וריאנט הדלתא מבחינת הדבקה.

ד"ר אפרת אפללו: ראינו בשבוע האחרון באזורים מסוימים בדרום אפריקה מספר גבוה של נדבקים בהשוואה למה שהיה בזן הדלתא.

שרן השכל: הוא מתפשט הרבה יותר, והרבה יותר מהר?

שרן השכל: מה מבחינת המסוכנות שלו, מבחינת הסכנה לחיי אדם?

ד"ר אפרת אפללו: לא ניתן בשלב הזה להעריך את הקליניקה של הווריאנט הזה עדיין מבחינת המסוכנות שלו, כמו גם שלא ניתן עדיין להעריך את יעילות החיסון כנגדו.

ד"ר אפרת אפללו: ארגוני הבריאות בעולם עוסקים בנושא הזה.

ד"ר אפרת אפללו: כמו שאתם רואים, מבחינת הגבלת שדות תעופה והגבלות תעופה בכלל באופן כללי, אנחנו כבר רואים את התגובתיות של המדינות, אנחנו רואים גם פה בישראל, ראינו את החלטות קבינט הקורונה.

שרן השכל: למרות שאנחנו הראשונים שהחליטו לסגור.

שרן השכל: ראיתי גם כתבות מה-BBC הבוקר ומכל מיני עיתונים מהעולם שאנחנו בעצם הראשונים שהחליטו לסגור.

ד"ר אפרת אפללו: אני חושבת שהתגובתיות שלנו מהירה והיא טובה ומצוינת.

ד"ר אפרת אפללו: באמת מתכנסים והדיונים האלה מתקיימים כבר מספר ימים.

ד"ר אפרת אפללו: הקבינט קיבל אתמול החלטות מאוד משמעותיות.

ד"ר אפרת אפללו: מעבר להגבלות התעופה, הנושא של ההתקהלויות בתוך מבנים, הגבלות של התו הירוק, גם הנושא הזה אושר אתמול, ואם היה לנו שבוע או שבועיים של 100 במבנה, אז חזרנו ל-50, ואנחנו מבקשים במיוחד עכשיו, לאור מסיבות חנוכה וכל אירועי חנוכה שעשויים להתקיים בשבוע הקרוב, כמובן להקפיד על הנושא הזה.

שרן השכל: מבחינת המסוכנות, כמה אנשים במצב קשה נמצאים או מונשמים בגלל הווריאנט הספציפי הזה?

ד"ר אפרת אפללו: בפרובינציית חאוטנג, שזה המקום בדרום אפריקה שבו בעצם זוהה הווריאנט, יש עלייה חדה באשפוזים, במיוחד עלייה באשפוז של צעירים, כמובן מדובר על לא מחוסנים.

שרן השכל: לא מחוסנים.

ד"ר אפרת אפללו: אחוז המחוסנים במדינה הזו הוא בין הנמוכים במדינה, 24%, בפרובינציה הזו בפרט, וחלק מהמחוסנים חוסנו בג'ונסון אנד ג'ונסון במנה אחת, שהיעילות שלו יותר נמוכה מפייזר.

ד"ר אפרת אפללו: יש לי גרף, יש עלייה חדה במספר האשפוזים באזור הזה.

ד"ר אפרת אפללו: אנחנו לא רוצים להגיע למצב הזה, אנחנו חייבים פה במקום הזה להאיץ חיסוני חמש עד 11.

ד"ר אפרת אפללו: בשבוע האחרון ראינו כ-30,000 ילדים שהתחסנו, היינו רוצים לראות מספרים יותר גבוהים, אנחנו עושים הרבה מאוד הסברה ועובדים על הנושא הזה.

ד"ר אפרת אפללו: התחיל הבוסטר של חיסוני 12–15, זאת אומרת הגיע השלב, עברה חצי שנה – התחלנו בתחילת יוני אם אתם זוכרים, הגיעה חצי שנה – ולכן אנחנו גם פה קוראים ומעודדים את אותם ילדים שכבר זכאים לקבל את הבוסטר, לצאת ולהתחסן, זה מאוד מאוד משמעותי.

ד"ר אפרת אפללו: הייתה תחושה של איזושהי ירידה ולכן אנשים לא רצו להתחסן.

ד"ר אפרת אפללו: בואו לא נשכח שיש לנו עוד כ-600,000 אנשים שבכלל לא מחוסנים ועוד כמיליון שלא מחוסנים בבוסטר בכלל, אז אנחנו באמת קוראים לכולם להתחסן.

ד"ר אפרת אפללו: זו הוכחה חדה בדיוק למקום הזה שבו אין חיסונים, חיסוניות מאוד נמוכה, ושם זה מתפרץ.

ד"ר אפרת אפללו: דובר על זה וכבר שנה וחצי מדברים על זה שהווריאנט הבא והמאיים עלינו, שאנחנו כרגע במקרה הספציפי הזה לא יודעים בדיוק עדיין מה הקליניקה שלו, יבוא מהמקומות האלה בהם החיסוניות נמוכה.

ד"ר אפרת אפללו: ואנחנו, בגלל שאנחנו כן יכולים ויש לנו כן את הפוטנציאל הזה במדינה שלנו מבחינת הנגשת חיסונים, אנחנו יכולים להגיע לכל אחד ואחד ועושים מאמצים אדירים, אז חבל שזה לא יקרה.

שרן השכל: במדינת ישראל, כמה נדבקו בנגיף החדש או כמה מאומתים?

ד"ר אפרת אפללו: בינתיים יש מספרים בודדים.

ד"ר אפרת אפללו: לא הכול ידוע כי הכול בתהליכים של ריצוף ומרצפים, וגם כשמרצפים זה תהליך שלוקח זמן.

ד"ר אפרת אפללו: יש מספרים בודדים כרגע.

שרן השכל: אני מניחה שהם לא מאושפזים.

מאיר פרוש: שבעה.

ד"ר אפרת אפללו: לא, יש יותר משבעה.

ד"ר אפרת אפללו: לא, לא מאושפזים.

ד"ר אפרת אפללו: מי שמחוסן, המחלה אצלו קלה, אנחנו אומרים את זה.

שרן השכל: ויש מישהו שלא מחוסן והמצב אצלו קשה עם הווריאנט החדש?

ד"ר אפרת אפללו: לא.

מאיר פרוש: מה כרגע ההנחיה?

מאיר פרוש: זרים מכל מדינות העולם לא יכולים להיכנס?

ד"ר אפרת אפללו: נכון, ויש ועדת חריגים.

ד"ר אפרת אפללו: במידה ויש איזשהו מקרה, פונים לוועדת חריגים והיא דנה בבקשות.

מאיר פרוש: ועדת החריגים הרגילה של משרד הפנים, משרד הבריאות.

ד"ר אפרת אפללו: כן.

מאיר פרוש: והטיסות שהן בדרך לפה?

ד"ר אפרת אפללו: של זרים?

מאיר פרוש: כן.

ד"ר אפרת אפללו: לא יודעת.

ד"ר אפרת אפללו: את יודעת להגיד?

טל וינר שילה: אני לא יודעת להגיד לך.

שרן השכל: חלקם ממדינות דרום אפריקה הוחזרו.

שרן השכל: אני קראתי עכשיו שהמשפחה של הנרצח בפיגוע האחרון הגיעה מדרום אפריקה כדי להיות עם המשפחה, קראתי שהחזירו אותם ממש בטיסה חזרה.

מאיר פרוש: אני שואל על טיסות, אני מבין שמהיום בלילה חל האיסור הזה.

מאיר פרוש: נכון?

מאיר פרוש: ומה עם טיסות שיגיעו לפה קודם?

ד"ר אפרת אפללו: יכול להיות שהן לא יצאו לדרך.

ד"ר אפרת אפללו: בגלל זה אולי נתנו את הגרייס הזה של כמה שעות, כדי שהטיסות לא יצאו לדרך.

שרן השכל: אחרי הדיון הזה אנחנו נרד למטה לוועדת חוקה, שם עכשיו אנחנו קובעים מה יהיו התקנות.

שרן השכל: אני אתן לעורכת הדין נירה, היועצת המשפטית שלנו, בבקשה את זכות הדיבור לעבור איתנו על התקנות שעומדות בפנינו.

נירה לאמעי רכלבסקי: אנחנו עם תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך והוראות נוספות) (תיקון מס' 6).

נירה לאמעי רכלבסקי: יש בפני חברי הכנסת גם את התקנות המתקנות וגם נוסח שבעצם משלב בתוך התקנות הקיימות את מה שאנחנו מתקנים.

מאיר פרוש: זה בא להאריך בעצם את מה שקיים?

שרן השכל: לא.

שרן השכל: אלה תיקונים שהוועדה ביקשה, כמו למשל מתווה מקל בפנימיות.

שרן השכל: היום בפנימיות – מדיווחים שקיבלנו – ברובן, כבר מעל 90% מחוסנים.

שרן השכל: המתווה היה מתווה מאוד מאוד נוקשה, הוא הגיע גם בשיא ההתפרצות, של עד 38 אנשים או 50 אנשים במתווה של שבועיים בידוד מהשאר, שאם הם יוצאים לביקור – אפילו ביקור רופא או בקניון שהם צריכים לקנות משהו – הם צריכים להיכנס לבידוד של עוד שבועיים.

מאיר פרוש: אנחנו בעצם מתקנים תקנות מסוימות.

נירה לאמעי רכלבסקי: לא את הכול, נכון.

שרן השכל: לא את הכול.

שרן השכל: לדעתי שלושה או ארבעה סעיפים שאותם הוועדה ביקשה, אני רוצה גם לנצל את ההזדמנות ולהודות למשרד הבריאות שהביאו את המתווה הנוכחי, לבקשת הוועדה, אנחנו מאוד מאוד מעריכים זאת.

נירה לאמעי רכלבסקי: חשוב לציין שמה שאנחנו נאשר עכשיו כבר בעצם נכנס לתוקף, כמצוות הפורמט החדש, ב-15 בנובמבר, אנחנו רק נותנים לזה תוקף.

נירה לאמעי רכלבסקי: למעשה, עד היום בחצות אנחנו יכולים לתת לזה תוקף.

שרן השכל: נכון.

שרן השכל: כדי שזה לא יעלה למליאה בעצם.

נירה לאמעי רכלבסקי: אנחנו מבקשים להאריך את המועד הזה, והתוקף של התקנות האלה הוא עד ה-12 בדצמבר.

נירה לאמעי רכלבסקי: יש לציין שגם חוק הקורונה הגדול, אמור לפוג תוקפו השבוע, אבל ביום שני הוא ככל הנראה יוארך בחודשיים נוספים.

שרן השכל: אני מניחה שגם יגיע עם תיקונים.

מאיר פרוש: למה רק עד ה-12 בדצמבר?

מאיר פרוש: למה לא נותנים לזה עוד חודש?

שרן השכל: כל חודש אנחנו צריכים להאריך את התוקף שלו, ועכשיו הוא מגיע לסיומו.

מאיר פרוש: אוקיי.

נירה לאמעי רכלבסקי: על כל פנים, אם רק נגיד מבחינת הרמזור בחינוך איפה אנחנו נמצאים היום, אז נכון ליום חמישי, יש לנו שתי רשויות אדומות ושמונה רשויות כתומות.

נירה לאמעי רכלבסקי: זה כבר מעודכן יותר?

ד"ר אפרת אפללו: לפי הרמזור של שבוע שעבר יש רשות אחת.

נירה לאמעי רכלבסקי: בחינוך אמרתי.

נירה לאמעי רכלבסקי: רמזור בחינוך.

שרן השכל: הרמזור בחינוך הרי שונה מהרמזור במשרד הבריאות, אתם מגדירים אותו אחת לשבוע.

ד"ר אפרת אפללו: כן.

ד"ר אפרת אפללו: רשות אחת אדומה – גבעת זאב, ושש רשויות כתומות.

שרן השכל: מהן שש הרשויות הכתומות?

ד"ר אפרת אפללו: אני הייתי מוכנה לאדומה בעל-פה אבל לכתומות לא.

ד"ר אפרת אפללו: אני כבר אגיד.

נירה לאמעי רכלבסקי: התקציר של מה שאנחנו הולכים לתקן פה היום הוא ככה.

נירה לאמעי רכלבסקי: תקנה 6 בתקנות המקוריות, סעיף 1 בתקנות המתקנות, לגבי מגבלות על טיול עם לינה בחינוך בלתי פורמלי, שזה בעיקר תנועות הנוער, עד היום ההסדר היה לינה תחת כיפת השמים בלבד.

נירה לאמעי רכלבסקי: בעצם הובא אלינו איזשהו מתווה שמאפשר משהו גמיש יותר.

נירה לאמעי רכלבסקי: טיול עם לינה יכול להיערך במספר חלופות, או תחת כיפת השמים או באופן רגיל אם כל המשתתפים הם מרשויות ירוקות או צהובות, וכן באופן רגיל אם כל המשתתפים הם בעלי תו ירוק או תוצאה שלילית בבדיקת קורונה שבוצעה 72 שעות לפני הכניסה למקום.

נירה לאמעי רכלבסקי: ילדים עם תעודת נכה פטורים מהעניין הזה.

נירה לאמעי רכלבסקי: הכוונה היא שהטיולים האלה יהיו בעצם מושווים לטיולים בבתי ספר רגילים, בנסיבות האלה.

מאיר פרוש: מה זה תלמידים נכים?

נירה לאמעי רכלבסקי: ילדים עם תעודת נכה פטורים מתו ירוק או תוצאה שלילית.

נירה לאמעי רכלבסקי: אמרתי נכון?

טל וינר שילה: בעצם זה באופן גורף, תלמידי חינוך מיוחד פטורים מבדיקות, פטורים מכל דבר, כל מי שמחזיק בתעודת נכה, שזה רוב רובם של הילדים.

נירה לאמעי רכלבסקי: הנושא הנוסף שיתוקן הוא הנושא של מתווה צמצום מגעים.

נירה לאמעי רכלבסקי: בעצם ניתן למנהלים – תקנה 8א1 בתקנות המקוריות, סעיף 2 בתקנות המתקנות – שיקול דעת למנהלי בתי ספר בכיתות ז' עד י"ב, כאשר בעדיפות, שיקול הדעת שלהם מותווה, כך שיש לתעדף לימודים בשטח פתוח או בצמצום מגעים בשטח בית הספר על פני למידה מרחוק.

נירה לאמעי רכלבסקי: זאת אמירה שלא הייתה קודם.

שרן השכל: כן, שאותה ביקשנו מספר פעמים.

נירה לאמעי רכלבסקי: בעקבות הערות הוועדה הוספה כאן.

נירה לאמעי רכלבסקי: הנושא השלישי הוא לגבי הפנימיות.

נירה לאמעי רכלבסקי: אנחנו מקבלים מתווה גמיש יותר - תקנה 9 בתקנות המקוריות, סעיף 3 במתווה התיקון.

נירה לאמעי רכלבסקי: יש לציין שעד עכשיו, מה-8 בנובמבר ועד ה-15 בנובמבר, לא היה סעיף לגבי פנימיות כי הוועדה לא אישרה אותו בפעם הקודמת כמו שהוא היה קיים.

נירה לאמעי רכלבסקי: הסעיף הזה נכנס לתוקף ב-15 בנובמבר והוא בעצם אומר מסלול פתוח עד 36 תלמידים, אנחנו נדון בזה כשנגיע לסעיף.

נירה לאמעי רכלבסקי: נגיד שהחידוש הוא שכל ההגבלות לא יחולו על פנימיות ש-70% לפחות מהתלמידים בכל שכבה, יש להם אישור תו ירוק, או שכבה שיש בה 70% תלמידים מחוסנים והיא פועלת באופן נפרד מיתר השכבות.

נירה לאמעי רכלבסקי: זה בעצם השינוי מהתקנות הקיימות, נסביר בפירוט כשנגיע לסעיף מה כן חל, אבל זה השינוי.

נירה לאמעי רכלבסקי: זה לגבי פנימיות.

נירה לאמעי רכלבסקי: דבר נוסף, לגבי השכלה גבוהה.

נירה לאמעי רכלבסקי: הגענו למסקנה שהכשרה מעשית במעבדות וכדומה, היא לא באמת מופרדת ברגיל מלימודים באופן כללי או משהות בקמפוס באופן כללי, ולכן מוצע שרק לגבי מעבדות שיש בהן הפרדה מוחלטת, רק שם אפשר יהיה לדרוש תו סגול ולא תו ירוק.

נירה לאמעי רכלבסקי: בכל יתר המקומות, מוסדות להשכלה גבוהה – תו ירוק.

נירה לאמעי רכלבסקי: זה בגדול, אנחנו נגיע לתקנה.

נירה לאמעי רכלבסקי: אלה הדברים שעל הפרק היום לאישור.

נירה לאמעי רכלבסקי: כמובן, בסעיף העונשין אנחנו מוסיפים סעיף לגבי השוהים במעבדות ברגע שזה יהיה באופן שלא מותאם לתקנה החדשה שדורשת תו ירוק.

נירה לאמעי רכלבסקי: זהו.

נירה לאמעי רכלבסקי: אנחנו יכולים להתחיל בדיון, אולי לקבל הסבר.

שרן השכל: אוקיי.

שרן השכל: תודה רבה.

שרן השכל: אני אשמח שמשרד הבריאות יקריא קודם את הסעיפים ואז נקיים דיון.

נירה לאמעי רכלבסקי: אני יכולה להקריא את הסעיפים המתקנים.

נירה לאמעי רכלבסקי: אני רק אומרת שכדאי אולי באמת לקבל נתונים – אם אנחנו עכשיו בפנימיות, כמה מחוסנים, כמה לא.

נירה לאמעי רכלבסקי: אציין שמועצת תנועות הנוער שלחה לנו מכתב עם איזשהן טענות לגבי ההסדר הזה שהם חווים אותו מה-15 בנובמבר.

שרן השכל: בסדר גמור.

שרן השכל: אנחנו נעלה אותם לדיון לאחר מכן.

ד"ר אפרת אפללו: חברת הכנסת השכל, אגיד את הרשויות הכתומות: מסעדה, גוש חלב, קריית ארבע, נווה מדבר, חריש וקרני שומרון; וגבעת זאב אדומה.

נירה לאמעי רכלבסקי: אני אקריא תקנה תקנה ונקבל לגביה הסבר?

שרן השכל: כן.

שרן השכל: את כולן אני חושבת.

שרן השכל: כמה יש לנו?

שרן השכל: שלוש?

נירה לאמעי רכלבסקי: מבחינת תיקונים יש לנו ארבעה סעיפים.

שרן השכל: נתחיל עם הראשון.

נירה לאמעי רכלבסקי: "תקנות סמכויות מיוחדות להתמודדות עם נגיף הקורונה החדש (הוראת שעה)(הגבלת פעילות של מוסדות המקיימים פעילות חינוך והוראות נוספות)(תיקון מס' 6), התשפ"ב-2021 זה לגבי ההסעות.

נירה לאמעי רכלבסקי: זו התקנה לגבי לינה בטיולי תנועות נוער, בעיקר חינוך בלתי פורמלי.

שרן השכל: אני רוצה להעלות בבקשה את רועי תשובה.

שרן השכל: רוצה להציג את העמדה של תנועות הנוער בנושא?

שרן השכל: בבקשה, לרשותך שתי דקות.

רועי תשובה: תודה רבה.

רועי תשובה: לצערי, אנחנו חוזרים על אותן טענות כבר כמה ישיבות ברצף.

רועי תשובה: יש פה איזושהי נטייה קבועה - הוועדה כבר הביעה את דעתה ואנחנו חוזרים לאותה נקודה שוב ושוב - שיש איזושהי הפרדה, איזושהי מחשבה שתנועות הנוער מדבקות או איזה הסבר אחר שאף אחד לא נותן אותו.

רועי תשובה: באופן קבוע קובעים – אם תסתכלו גם בתיקון איך שזה כתוב – שרק בתנועות הנוער או רק במשהו שהוא לא בית ספר, טיולים כאלה ידרשו כל מיני מגבלות ובדיקות.

רועי תשובה: ההבדלה הזאת בין החינוך הפורמלי לחינוך הבלתי פורמלי היא לא ברורה בעינינו, היא לא מוצדקת.

רועי תשובה: אין שום הסבר מדוע חולצת תנועה מייצרת הדבקה.

רועי תשובה: אנחנו חוזרים שוב ושוב לאותה נקודה וכל פעם בניסוחים מפולפלים אחרים, אחרי שהוועדה המכובדת לא מאשרת את זה, חוזרים ומנסחים איזה ניסוח אחר מבלבל יותר כדי שאולי זה כן יצליח לעבור.

רועי תשובה: אנחנו יוצאים מחר בצהריים אחרי הלימודים לטיולי חנוכה, והמגבלות האלה עלולות מאוד להפריע, בטח בניסוח שלהן עכשיו שהוא לא קשור לשום דבר שקורה בשטח.

רועי תשובה: לצערנו, ממשיכים לנהוג בשיטת ההנחתות.

רועי תשובה: אנחנו שבועיים או קצת יותר חיים עם ההנחיה הזאת, מחכים לישיבה היום.

רועי תשובה: אף אחד לא מתייעץ, לא שואל, לא שואל אם זה בכלל ישים.

רועי תשובה: קובעים קביעות ואומרים, תסתדרו איתן – שוב, רק בגלל שאנחנו לא בית ספר או איזה הסדר אחר שפה אף אחד לא אמר אותו.

רועי תשובה: אני מקווה מאוד שגם הפעם, בהתאם למדיניות שהייתה עד היום, תמנעו את ההפרדה הזאת בין ילדים אם הם בבית ספר או ילדים במקומות אחרים.

שרן השכל: תודה רבה על הדברים.

שרן השכל: משרד הבריאות, למיטב הבנתי, כאשר אנחנו מדברים על טיול מרשות ירוקה או רשות צהובה, המגבלות הן כמו מגבלות של בית הספר למעשה.

שרן השכל: נכון?

ד"ר אפרת אפללו: נכון.

שרן השכל: אז הבנתי נכון.

ד"ר אפרת אפללו: אנחנו כן עשינו חשיבה על זה, במיוחד שיש עכשיו מעט מאוד רשויות כתומות.

שרן השכל: כן.

שרן השכל: ברגע שאתה מגיע מרשות ירוקה, חלות עליך בעצם אותן מגבלות שעל בתי ספר.

שרן השכל: ולעניין הזה, מי שלא נכנס למקום הפעילות זה בעצם עובדים וכו', שנדרשים להצגת תו ירוק.

טל וינר שילה: לתו ירוק.

טל וינר שילה: זה בלי קשר, בכל המוסדות.

נירה לאמעי רכלבסקי: אם יש ילד אחד מרשות כתומה שאיכשהו מסופחת?

טל וינר שילה: אז כן, במקרה הזה צריך לעשות בדיקות שוב מהחשש להדבקה.

שרן השכל: אז אותו ילד ספציפי יעשה בדיקת PCR או בדיקת - - -

טל וינר שילה: לא.

טל וינר שילה: במקרה הזה כולם עושים.

טל וינר שילה: זה היה אחרי שיח, חששנו ממצב שבו יהיה בטיול ילד שהוא מתויג, שיקול שהוא לא רק בריאותי אלא גם חינוכי, שלא יהיה את הילד הזה שמתרחקים ממנו.

טל וינר שילה: גם זה, אבל כמובן גם החשש מבחינה בריאותית, החשש מהדבקה מילד שמגיע מרשות כתומה או אדומה שהתחלואה בה גבוהה יותר, ולכן המצב הזה הוא על טיולים שהם מורכבים רק מרשויות ירוקות וצהובות.

טל וינר שילה: ברגע שמתערבבות כאן גם רשויות כתומות ואדומות, אז אנחנו נכנסים בעצם לאופציה השלישית.

שרן השכל: בסדר.

שרן השכל: רועי, רוצה לתת עוד תגובה?

רועי תשובה: תודה.

רועי תשובה: אני רוצה לומר שוב.

רועי תשובה: אין פה שום הסבר למה זה שונה מרשויות כתומות בחינוך הפורמלי.

רועי תשובה: שנית, זה לא יכול להיות ישים כי אם בעוד שלושה ימים, כשהילדים על האוטובוס פתאום תצא רשימה חדשה, מה עושים?

רועי תשובה: הולכים חזרה הביתה ועושים בדיקות PCR.

רועי תשובה: מבקשים פה הנחיות שהן לא ישימות וגם אין להן שום הסבר הגיוני, שום סיבה למה הילדים בחינוך הבלתי פורמלי צריכים לעשות משהו שבשום מקום אחר לא צריכים לעשות.

רועי תשובה: אין לזה הסבר, רק כי אפשר.

שרן השכל: תודה רבה לך, רועי.

ד"ר אפרת אפללו: רועי, אתה מפתיע אותי.

ד"ר אפרת אפללו: אנחנו ישבנו ביולי-אוגוסט יחד ואתם הייתם הראשונים שרצתם לבדוק את הילדים לפני טיולים, לפני שאפילו הייתה הנחיה, לפני שהייתה תקנה.

ד"ר אפרת אפללו: זה קצת מפתיע אותי שאתה כאילו - - -

רועי תשובה: וזו ההוכחה, אפרת, שאנחנו נוהגים בצורה הכי אחראית והכי רצינית שיש.

ד"ר אפרת אפללו: נכון, אז איך עכשיו אתה - - -

רועי תשובה: אז למה רק לנו צריכים להנחית הנחיות כשלא מנחים אחרים?

ד"ר אפרת אפללו: אני אסביר.

ד"ר אפרת אפללו: ישבה פה לפני שבועיים בחורה נחמדה, הסגנית שלך אני חושבת.

רועי תשובה: הקולגה שלי, שלא יכולה היום להצטרף לישיבה, אנחנו עובדים ביחד.

ד"ר אפרת אפללו: הסגנית שלך, נכון?

רועי תשובה: אנחנו מקבילים, עובדים ביחד.

ד"ר אפרת אפללו: הסברתי לה שאם אתה עכשיו תגיד לי שאתה מסכים לאופן שבו טיולים עם לינה מתקיימים במסגרת הפורמלית של בתי ספר, הווי אומר, קבוצות קבועות בלי יכולת לערבב בין בתי ספר ובלי יכולת לערבב בין רשויות, עכשיו אני משנה את התקנה הזו בדיוק כמו שאתם מבקשים כי זה מבחינתי הכי טוב – קבוצות, כמו שאתה זוכר שאנחנו אי שם התווכחנו בדצמבר-ינואר, אמרנו שכל קבוצות הבלתי פורמליות יוכלו להתקיים אם זה המשך לקבוצות הבוקר, רק בצורה הזו, וזה היה מאוד קשה.

ד"ר אפרת אפללו: אתם רוצים עכשיו להוציא פעילויות ייעודיות רק לבית ספר?

ד"ר אפרת אפללו: הרי כל הפעילות הבלתי פורמלית היא פעילות שמהווייתה היא פעילות שמערבבת בתי ספר מתוך רשויות ומערבבת בין רשויות.

ד"ר אפרת אפללו: זה לא אותו דבר, אתה יודע יותר טוב ממני בקטע הזה.

ד"ר אפרת אפללו: להגיד עכשיו שפעילות תנועות נוער תהיה בדיוק כמו בבתי ספר, נראה לי שאתם לא תסכימו לזה.

רועי תשובה: הדבר היחיד שאנחנו מבקשים – והנה אני אומר את זה פה – שאנחנו נקבל בדיוק את אותן דרישות שמקבלים בבתי הספר.

רועי תשובה: אני לא רוצה להיכנס לסוג הפעילויות של בתי הספר, גם שם יש פעילויות שונות ומגוונות, ולהגיד את מה שאמרת זה לא במאה אחוז מדויק, אבל לא ניכנס לזה.

רועי תשובה: אני בא לדבר על הפעילות של תנועות הנוער.

ד"ר אפרת אפללו: אתה קראת את התקנה שמתייחסת לטיולים עם לינה בבתי ספר?

שרן השכל: אני אעצור פה בבקשה.

שרן השכל: אנחנו דנו בזה לדעתי בשלוש ישיבות שונות.

שרן השכל: בישיבות האלה כן עלה העניין של מתווה כמו של בתי ספר ולהגביל את תנועות הנוער לאותן כיתות שבהן הם לומדים.

שרן השכל: בסופו של דבר בצופים מאגדים ילדים משכבה שלמה - לא רק משכבה שלמה אלא מבתי ספר שונים.

שרן השכל: ההחלטה שלנו והדחיפה שלנו את משרד הבריאות היא באמת לנסות ולהיטיב ככל שניתן עם אותם ילדים בגלל המבנה הזה וכדי לא להפסיק את הפעילות ואת הטיולים בתנועות הבלתי פורמליות.

שרן השכל: אני מאמינה שהתקנה הזו היא מאוזנת, גם חברי הוועדה תמכו בה ואני קובעת שאנחנו נשאיר אותה כפי שהיא.

נירה לאמעי רכלבסקי: צריך לזכור שאלה טיולים שכוללים לינה.

נירה לאמעי רכלבסקי: זה הסיפור כאן.

שרן השכל: ברור, נכון.

שרן השכל: בסוף, הנסיעה באוטובוס היא לא פחות מורכבת מהלינה עצמה.

שרן השכל: זו גם כן שאלה.

שרן השכל: אתה נמצא במשך שלוש-ארבע שעות בתוך אוטובוס – כולם אוכלים, מדברים, צוחקים – נראה לי ששם אם כבר מקדם ההדבקה עלול להיות יותר גבוה מאשר לינה, שיש בחדר חמישה ילדים, כל אחד במיטה שלו במרחב.

שרן השכל: זה מה שנראה לי, אבל סך הכול נראה לי שהגיעו תקנות מאוזנות ואנחנו נעבור לסעיף הבא.

נירה לאמעי רכלבסקי: אנחנו עוברים לתקנה 2, תיקון תקנה 8א1.

נירה לאמעי רכלבסקי: כמו שציינתי קודם, זה הסיפור של שיקול הדעת, העדפת השטח הפתוח.

נירה לאמעי רכלבסקי: אתם רוצים להסביר?

טל וינר שילה: התקנה הזאת נועדה להתוות את שיקול הדעת כמו שהוצג לפני כן, כך שלמידה פרונטלית תהיה עדיפה על כל האופציות האחרות הקיימות בסעיף.

טל וינר שילה: כמובן שאם אין ברירה ומנהל מוסד רואה אופציה אחרת, הוא יוכל, אבל שוב, יש כאן התוויה של שיקול הדעת, צריך להעדיף למידה פרונטלית על פני אפשרויות אחרות.

נירה לאמעי רכלבסקי: בעצם הסעיף אומר למנהל, קיום הלימודים ייעשה ככל הניתן באמצעות החלופות הקבועות בתקנת משנה (א)(1) או (3), זה למידה בשטח פתוח או למידה בדרך אחרת שיש בה צמצום מגעים לתלמידי הכיתה, בתוך שטח בית הספר, מחוצה לו או בשטח פתוח, אבל עדיין למידה פרונטלית.

שרן השכל: אוקיי.

שרן השכל: בסדר גמור.

נירה לאמעי רכלבסקי: התקנה הבאה, הוספת תקנה 9, זו התקנה של הפנימיות.

נירה לאמעי רכלבסקי: זהו סעיף הפנימיות.

נירה לאמעי רכלבסקי: אולי מהתחלה לרענן?

שרן השכל: לא, אנחנו מבינים, דנו בזה המון במתווה של הפנימיות.

שרן השכל: הבנו שזה מתווה מאוד מאוד נוקשה, כמו שפירטת, באמת עם בידודים של 30 יום חלקם.

שרן השכל: מה שקורה הוא שכיתה או שכבה שיש לה 70% מחוסנים, פטורה מאותם בידודים ואותו מתווה סגור או פתוח על פי החלטת אותה פנימייה.

שרן השכל: נכון?

טל וינר שילה: נכון.

שרן השכל: נהדר.

שרן השכל: יש לכם עכשיו את הנתונים לעניין מספר המתחסנים בפנימיות, משרד החינוך?

לירן שפיגל: אני מבקש שיעלו את ריטה סולברג מהמינהל לחינוך התיישבותי.

לירן שפיגל: זה לגבי הפנימיות שאנחנו מפקחים עליהן, אין לנו נתונים על כלל הפנימיות.

שרן השכל: אבל אני מניחה שזה גם ככה ייתן לנו אינדיקציה לשאר הפנימיות ואנחנו מבינים גם שזה יעודד פנימיות נוספות.

שרן השכל: בהתחלה זה היה 90%, שזה עוד מאוד קשוח, אבל 70% זה משהו שלדעתי גם יעודד מאוד את ההתחסנות.

ריטה סולברג: אנחנו עומדים כרגע על 70% מחוסנים, יש לנו 65,901 תלמידים מחוסנים.

ריטה סולברג: יש לנו עוד 9% תלמידים פטורי בידוד, שזה 8,277.

ריטה סולברג: סך הכול 74,178 תלמידים שהם פטורי בידוד.

שרן השכל: האם יש באחת הפנימיות אחוזים שהם מתחת ל-70% בשכבות מסוימות?

ריטה סולברג: יש כמה פנימיות שיש בהן פחות, אז הם פשוט יצטרכו לנהוג כמו שאמרנו, במסלול פתוח, במסגרות המצומצמות יותר.

ריטה סולברג: יש לנו כ-18 כאלה.

שרן השכל: 18 פנימיות או 18 שכבות?

שרן השכל: מתוך כמה?

ריטה סולברג: 18 פנימיות, מתוך 215.

שרן השכל: מתוך 215 יש 18 פנימיות שעדיין לא עומדות ב-70%, שזה מאוד יפה.

שרן השכל: זה יוצא מעל 90% מהפנימיות שיכולות להיכנס לפטור מהמתווה משום שהן מחוסנות ולכן הם יוכלו לפעול כרגיל בלי מגבלות, ואני מקווה שהיתר, 18 הפנימיות הנותרות, באמת יעודדו תלמידים שלהן לצאת ולהתחסן ויוכלו גם לקבל את אותו פטור.

שרן השכל: יש מישהו בזום מהפנימיות שמעוניין להגיב?

שרן השכל: לא.

שרן השכל: בסדר גמור.

שרן השכל: הדבר הזה מקובל עלינו.

שרן השכל: תודה רבה למשרד הבריאות שבאמת נשמע לבקשות הוועדה והביא את המתווה המקל הזה.

שרן השכל: אני חושבת שסך הכול הוא באמת מאוזן והוא טוב והוא גם מעודד את ההתחסנות בסופו של דבר, שזה מה שחשוב כרגע עם הווריאנט החדש כפי שציינו בתחילת הדיון.

שרן השכל: נעבור לסעיף הבא.

נירה לאמעי רכלבסקי: אנחנו עוברים לסעיף 4 שמתקן את תקנה 9א לגבי ההשכלה הגבוהה וההכשרות המעשיות.

שרן השכל: יש לנו מספר מגיבים.

שרן השכל: משרד הבריאות, אתם רוצים להציג?

שרן השכל: משום שאנחנו בעצם חוזרים פה מהעניין של אישור ללא תו ירוק בהכשרה מעשית, אם תוכלו להציג את הדברים.

טל וינר שילה: אנחנו הבאנו את התיקון הזה אחרי פנייה של המוסדות, שאמרו לנו שהם לא מצליחים בפועל והם מעדיפים את האופציה שהבאנו בפניכם היום.

טל וינר שילה: התקנה אומרת שבמקום שיש בו הכשרה מעשית בלבד, אנחנו עדיין נשארים במצב שהיה קיים עד עכשיו, היינו תו סגול, 50 במבנה, עם הפרדה ככל הניתן של שני מטרים בין אחד לשני, אך במקום שלא קיימת בו רק הכשרה מעשית – לדוגמה, אם אנחנו הולכים לכיוון של אוניברסיטאות ושיש שם מעבדות שבהן יש הכשרה מעשית; האוניברסיטה, מוסדות, פנו אלינו ואמרו אנחנו לא יודעים לעשות את ההפרדה הזאת ואנחנו לכן צריכים את התו הירוק הזה – אנחנו כמו שאמרנו הבאנו את זה בתיקון הזה היום.

טל וינר שילה: כלומר, גם הכשרה מעשית שמתקיימת לדוגמה בתוך אוניברסיטה, שבה אין הפרדה מוחלטת כהגדרתה בסעיף, התלמידים באותה הכשרה יחויבו בהצגת תו ירוק.

נירה לאמעי רכלבסקי: זה גם לא כל כך משנה מה עשית כי בשביל להיכנס לקמפוס הם חייבים כבר להציג תו ירוק.

נירה לאמעי רכלבסקי: אם המעבדה או הסדנה נמצאת בתוך הקמפוס אז ממילא הם היו צריכים להציג תו ירוק בכניסה לאוניברסיטה.

טל וינר שילה: זו בדיוק הייתה הבעיה.

שרן השכל: זה היה חלק מהבעיה.

שרן השכל: ראשי האוניברסיטאות, המכללות וכו', אמרו שהם לא מסוגלים לקיים את ההוראות האלה משום שמצד אחד בכניסה פשוט בודקים את כולם, ומצד שני, לא יכולים לייצר סוג של הפרדה בתוך ההכשרות המעשיות.

שרן השכל: יותר מזה, נאמר בעצם שהמורים, רבים מהמרצים חוששים – חלקם עם מחלות, יש להם חשש להדבקה – ובגלל שיש הכשרה מעשית, נגיד הכשרה של עזרה ראשונה, קורס אחים, אחיות שיש צורך ממש במגע פיזי, זה למעשה מסכן אותם.

שרן השכל: אז דובר גם לעניין הכנסת הבדיקה פעמיים בשבוע על מנת לאפשר להם את הדבר הזה בשגרה - -

טל וינר שילה: זה חל על כל הסטודנטים גם.

שרן השכל: - - כדי שהם יוכלו להיכנס בכל ימות השבוע כאשר הם עושים בדיקה פעמיים בשבוע, כפי שמותר לסגל ולמורים בבתי ספר, וכך אנחנו בעצם מקלים עליהם שהם לא צריכים לעשות בדיקה יומית אלא בדיקה פעמיים בשבוע.

קריאה: פעמיים או פעם אחת?

טל וינר שילה: בעצם זו בדיקה שנעשתה 84 שעות לפני.

שרן השכל: אחת לארבעה ימים.

טל וינר שילה: זה יוצא פעמיים בשבוע.

שרן השכל: אם הם לומדים ראשון עד רביעי, זה מספיק.

שרן השכל: אם יש להם גם את חמישי ואת שישי, הם זקוקים לעוד בדיקה ואז זה גם לראשון ושני, והם יעשו בשלישי, שתיים בשבוע וחצי, משהו כזה.

שרן השכל: אנחנו נפתח על מנת לתת זכות דיבור.

שרן השכל: אני רוצה לתת לאמציה דויטש מהנהגת ההורים, נמצא איתנו בזום, אולי יש לו תגובות על שני הסעיפים שלפני כן.

שרן השכל: שלום, אמציה.

שרן השכל: בבקשה, לרשותך שתי דקות.

אמציה דויטש: שלום.

אמציה דויטש: אני אמציה מהנהגת ההורים הארצית.

אמציה דויטש: יש נושא ששוב ושוב ושוב עולה מתחילת השנה, וכל פעם אנחנו ממשיכים איתו ואני לא מבין איך זה ממשיך ככה.

אמציה דויטש: אין שום אפשרות בדיקה כדי להימנות ב-70% בתיכונים במצב של כתום או אדום לכיתות הגבוהות.

אמציה דויטש: זה האירוע היחיד והמגזר היחיד בכל תקנות הקורונה שאין לו חלופת בדיקה – או שאתה מחוסן או שאתה מחלים, וזהו.

אמציה דויטש: אין שום דוגמה כזאת בשום מקום בתקנות הקורונה ואנחנו שוב ושוב מאשרים את זה מחדש.

אמציה דויטש: לא יכול להיות דבר כזה.

אמציה דויטש: זה אומר שתלמיד לא יכול להיכנס לבית ספר או לא יכול להימנות ב-70%, אבל הוא יוכל אחרי הצהריים ללכת להצגה או לבר מצווה עם בדיקה.

אמציה דויטש: איך זה יכול להיות?

אמציה דויטש: אנחנו לקראת הבגרויות והגזירה המיותרת הזאת הולכת גם לשבש לנו את הבגרויות, ואנחנו רואים שמספר היישובים הכתומים והאדומים רק הולך לעלות.

אמציה דויטש: אני מבקש, לא יכול להיות שמאשרים את זה שוב ושוב.

אמציה דויטש: צריך דרך הסעיף של התוקף להחליט שהסעיפים האלה - 8א(ג) ו-8א1(ג) - יפוגו ואנחנו ניתן לתלמידים בדיוק את אותן זכויות כמו לאחרים, שתהיה חלופת בדיקה.

אמציה דויטש: לא אומר לשחרר אותם מהכול, אבל חלופת בדיקה חייבת להיות, בדיוק כמו כל אחד אחר.

אמציה דויטש: יש לנו חוק חינוך שהוא חובה, בואו ניתן לאנשים את ההזדמנות.

אמציה דויטש: עד כאן, תודה.

שרן השכל: תודה רבה לך.

שרן השכל: השאלה היא באמת – אני מניחה אולי, מה זה, בדיקה יומית או משהו שהוא באמת ישים לעניין הזה?

שרן השכל: האמת, יש עוד נושא לעניין הסעיפים הקודמים וזה חיסון בבתי ספר, שאומנם הוא לא נמצא כרגע בתקנות אבל אליי הגיעה גם פנייה של הורים בחינוך המיוחד.

שרן השכל: בחינוך המיוחד יש ילדים עם מה שנקרא הפרעה חושית, וכשלילד יש הפרעה חושית, לפעמים רק לעשות לו אמבטיה הופך להיות כאילו זירת אגרוף.

שרן השכל: צריך להבין, זה המצב שבו הורים נמצאים.

שרן השכל: לנייד אותם לתוך קופת חולים כדי לעשות חיסון זה משהו שהוא בלתי אפשרי מבחינתם, ממש בלתי אפשרי.

שרן השכל: בתוך בית הספר שאליו הם מגיעים, עם הניידות, כאשר יש גם מוגבלות פיזית והם לא מסוגלים לנייד אותם, אז מילא לבית הספר הם מניידים אותם כל בוקר באמצעות עזרים וכו'.

שרן השכל: הם הגיעו וביקשו לעשות את החיסון בבית הספר, שמבחינתם בית הספר, יש שם צוות שעוטף אותם, שיכול לתת להם מענה שיהיו מסוגלים לעשות את החיסון, כלומר המורים שמכירים אותם ופנים מוכרות ואנשים שיודעים להתמודד עם המגע ודברים כאלה.

שרן השכל: ההורים ניסו במשך חודשים לחסן את הילד בבית ספר ואף אחת מקופות החולים ובית הספר לא הביאו מישהו שיחסן אותם שם.

ד"ר אפרת אפללו: אנחנו משקיעים הרבה מאוד מאמצים במסגרת חוסן לתלמיד להגיע בדיוק לדברים האלה, ואני יכולה להגיד לך שעם כל המאמצים עדיין יחסית מעט מתחסנים, אבל לא היה מצב שבית ספר פנה – אם זה דרך פיקוד העורף, אם זה דרך הרשות המקומית, דרך משרד החינוך - - -

שרן השכל: אז בית הספר לא רצה להביא.

שרן השכל: הוא אמר שקופת החולים תביא, קופת החולים אמרה שהיא לא תביא מישהו רק בשביל חיסון לילד אחד.

שרן השכל: אלה בתי ספר קטנים.

שרן השכל: צריך אולי להוציא סוג של הנחיה.

ד"ר אפרת אפללו: צריך להבין שזה הכול משאבים שמסתכלים עליהם בפריסה לאומית.

שרן השכל: גם אם המנהל קובע יום בחודש עם קופות החולים, שיגיעו אח או אחות לבית הספר על מנת לעשות את החיסון לכלל התלמידים, וההורים יודעים שיש יום אחד באותו חודש, אבל חייבים לתת להם מענה.

שרן השכל: אותם הורים אמרו לי שבמשך שישה חודשים הם התחננו, התחננו מקופת החולים לשלוח מישהו כדי לחסן את הילדים שלהם.

שרן השכל: תנסו לדמיין ילדים במצב כזה שלמעשה נדבקים בקורונה.

ד"ר אפרת אפללו: תעבירי לי את המקרה הזה, נבדוק את זה.

שרן השכל: אוקיי.

שרן השכל: רק לפני שבועיים הם קיבלו את החיסון הראשון.

שרן השכל: בגלל שהם באמת פנו, נתנו להם מענה, אבל אני, קשה לי לחשוב על הורים שלא פנו אליי או למישהו ברמה גבוהה והם לא מקבלים את המענה הזה.

ד"ר אפרת אפללו: זה מעולה שאת מחדדת כי אנחנו בדיוק חושבים עכשיו כבר על היערכות 5 עד 11.

ד"ר אפרת אפללו: אנחנו בסיכומי דיונים על חוסן לתלמיד של 12–15, מעלים את כל התובנות ויכול להיות שאנחנו נמקד מאמצים באמת, במקום עכשיו לעשות איזושהי פריסה ארצית, למקד מאמצים במקומות האלה שאת אומרת, כמו למשל בתי ספר לחינוך מיוחד.

שרן השכל: אוקיי.

שרן השכל: תודה רבה.

שרן השכל: הדובר הבא הוא אורן פסטרנק, לעניין הסטודנטים.

שרן השכל: בבקשה.

אורן פסטרנק: שמי עורך דין אורן פסטרנק, אני מייסד "מחאת הריבון", שפעילה כשנה ושמונה חודשים לשמירת זכויות אדם.

אורן פסטרנק: לגבי הדרכון הירוק בכניסה למוסדות השכלה, אני לא מבין את הדרישה הזאת כרגע איך היא יכולה להתקיים, בזמן שאירועי חינוך במוסדות חינוך הם ללא דרכון ירוק עד 100 איש בחלל סגור.

אורן פסטרנק: אני מבין שיש כרגע חשש מווריאנט חדש, אבל זה לא רלוונטי.

אורן פסטרנק: אם יהיו שינויים, זה יהיה בהמשך.

אורן פסטרנק: בנוגע למצב הנוכחי זה צריך להתבטל, אין בזה שום היגיון.

אורן פסטרנק: אירועים במקומות פתוחים הם עד 1,000 איש ללא דרכון ירוק, ואם טוענים בכל זאת שרוצים להמשיך עם הבקשה הזאת לדרכון ירוק במוסדות השכלה, צריך להציג את התשתית העובדתית שמצדיקה את זה, אני לא שמעתי, וצריך גם להציג נתונים שמראים שהדרכון הירוק יעיל במניעת ההדבקה, וגם להציג בין השאר נתונים של תמותה ותחלואה מתחילת הקורונה, נכון להיום, בקרב סטודנטים.

אורן פסטרנק: אלה גם דברים שלא שמענו פה בעבר בכל הדיונים בנוגע לסטודנטים ומוסדות השכלה.

אורן פסטרנק: צריך רק להבין שיש היום בערך 2.5 מיליון אנשים לא מחוסנים במדינה, זה לא איזה מיעוט שולי, זה לא איזה משהו שאי אפשר להתייחס אליו.

אורן פסטרנק: רובם גם לוקחים את חיסוני השגרה, הם לא מתנגדי חיסונים, אבל צריך להבין שיש פה ציבור שלא לוקח את הזריקות בגלל בעיות של חוסר שקיפות, שאין מערכת דיווח על תופעות לוואי.

אורן פסטרנק: לא צריך להתאכזר לציבור הזה בגלל החשש שלו לבריאותו, ומטענתו לחוסר שקיפות של השלטון.

אורן פסטרנק: לגבי הסעיף שמדבר כרגע על לאפשר למוסדות בעצם להיפטר מהסעיף הזה של להכניס להכשרות מעשיות ללא דרכון ירוק, זה משדר מסר שגוי ביותר לאזרחים שעבריינות משתלמת.

אורן פסטרנק: בעצם מוסדות ההשכלה רמסו את התקנות במשך כחודש וחצי, חודשיים, הפרו את התקנות, פעלו בניגוד לחוק – אנחנו עשינו תחקיר, יש 43 מוסדות שהפרו – ומוסד שקיבל איום לפני תביעה, פתאום הוא יכול לעמוד בזה והוא מסוגל לעשות הכשרה מעשית והכול בסדר ואפשר לעשות את ההפרדה בין תו סגול לתו ירוק, ומוסדות אחרים שטרם קיבלו איום בתביעה, הם באים ובכו לממשלה שתשנו את הסעיף בשבילם.

אורן פסטרנק: כלומר, עבריינים פנו לממשלה, אמרו עברנו על החוק, תעזרו לנו, אנחנו לא מסתדרים בעניין הזה, אז משנים את החוק כדי שהם יוכלו להמשיך עם הדבר הזה.

אורן פסטרנק: זה מסר מאוד מאוד מאוד שגוי.

אורן פסטרנק: המל"ג גם נמנע מלחדד למוסדות שיש לתת לימודים מרחוק לכל מי שאין לו דרכון ירוק ללא כל אישור רפואי, אין את הדבר הזה בתקנות וזה מה שהם מאפשרים, כלומר לרוב הסטודנטים הם פשוט לא נותנים לימודים מרחוק, ולמי שהם נותנים הם נותנים את זה לא בזום, בלי השתתפות, הקלטות ברמה ירודה משנה שעברה.

אורן פסטרנק: בקיצור, עושים את המוות לסטודנטים, לא מאפשרים להם ללמוד, יש נשירה המונית, יש נתונים מדאיגים, פשוט אנשים מבטלים את הרישום שלהם ללימודים.

אורן פסטרנק: חלק מהם גם לא מקבלים את הכסף בחזרה למרות שהמוסדות הם אלה שהפרו את התקנות, אז לפחות תנו להם את הכסף חזרה.

אורן פסטרנק: אתם לא רוצים להכניס אותם ללמוד, תחזירו להם את הכסף.

אורן פסטרנק: גם זה לא קורה.

אורן פסטרנק: לגבי מוסדות השכלה שעוסקים בהכשרה מעשית אבל לא לחלוטין, כלומר דיברתם פה על מוסדות שהם לגמרי עושים הכשרה מעשית, שיוכלו להיכנס ללא דרכון ירוק.

אורן פסטרנק: כמעט רובם של המוסדות הם גם וגם, אבל בואו ניקח מוסדות שהם 90% או 80% הכשרה מעשית, כמו בתי ספר למוזיקה לדוגמה, שזה לא שיעורים עיוניים, באים ומנגנים ושרים.

אורן פסטרנק: גם שם, חברים, לא מאפשרים כניסה ללא דרכון ירוק, ולמיטב הבנתי, במקומות כאלה, בבתי ספר שהם לא עיוניים בכלל, תורידו את הכלל הזה לחלוטין, הרי גם ככה כולם באים להכשרה מעשית, אז לא צריך לייצר את ההפרדה, את הדיכוטומיה בין סטודנטים שבאים לעיוני לבין סטודנטים שבאים להכשרה מעשית, גם אם יש 10%, 20% שיעורים עיוניים.

אורן פסטרנק: ויש עוד הפרת תקנות מאוד מאוד חמורה לגבי סטודנטים לרפואה, פיזיותרפיה, סיעוד ועוד, שנדרשים לחיסון בלבד.

אורן פסטרנק: שוללים מהם את האופציה לחלופת בדיקות, שזה דבר מנוגד לחקיקה, הם עושים את זה על דעת עצמם.

שרן השכל: איפה?

אורן פסטרנק: בין השאר, אוניברסיטת חיפה, זה לא איזה מוסד איזוטרי, בית חולים זיו לא מאפשר – אני מדבר מהצד של מוסדות הרפואה – הם אומרים, אותנו לא מעניין, אנחנו רוצים שלושה חיסונים.

אורן פסטרנק: גם עובדי בתי חולים יכולים להיכנס ולעבוד לפי תקנות הגבלת פעילות עובדים, עם בדיקות כל 84 שעות, אז לסטודנטים לא נותנים את זה והם פורשים מלימודים, פשוט לא עושים סדר בדבר הזה.

אורן פסטרנק: המדינה, אם היא בכלל דורשת בדיקות, ואנחנו מתנגדים לדבר הזה, אבל אם כבר דורשים את הבדיקות, תנו לסטודנטים את הבדיקות, אם כבר תנו להם אותן בחינם.

אורן פסטרנק: דובר על זה בעבר, כבוד היושבת-ראש הציעה את הנושא הזה, זה איכשהו פתאום נעלם, בישיבה האחרונה לא דובר והיום בכלל לא מדברים על זה.

אורן פסטרנק: וגם, לא צריך לשכוח את המרצים, יש גם מרצים שפונים אלינו, שאין להם דרכון ירוק, שהם מבקשים ללמד מרחוק.

אורן פסטרנק: אז יהיה קורס אחד שהוא בזום, למה צריך לפגוע להם בתנאי ההעסקה?

אורן פסטרנק: למה צריך לפטר אותם?

אורן פסטרנק: למה צריך להוציא אותם לחל"תים?

אורן פסטרנק: זה עוד דבר מאוד בעייתי.

אורן פסטרנק: שני נושאים שאני חייב להתייחס אליהם, פשוט קודם דיברו על תלמידים ולא קיבלתי זכות דיבור.

אורן פסטרנק: צריך לחדד למנהלי בתי הספר שאסור להדיר תלמידים ללא דרכון ירוק או בדיקות מפעילות חובה במסגרת יום לימודים, כגון: הצגות, טיולים, פעילות עם רשות העתיקות ועוד, אשר מתקיימים במקומות אשר בהם חלות הגבלות דרכון ירוק.

אורן פסטרנק: יש לבצע חריג כמו שעשו למוזיאונים או להימנע מהפעילות הזאת.

אורן פסטרנק: לא יכול להיות שתהיה פעילות – הבן שלי לדוגמה נשאר בבית ולא הכניסו אותו להצגה, לא ייתכן כדבר הזה.

אורן פסטרנק: זה חוק חינוך חובה, כל פעילות במסגרת היום הזה, אל לו למשרד החינוך – ומשרד החינוך עושה את זה כמדיניות מוצהרת, אפילו לא מסתתרים, העבריינות היא בפרהסיה – הם אומרים, אנחנו סגרנו עם תיאטרון והתיאטרון דורש דרכון ירוק.

אורן פסטרנק: חבר'ה, אתם לא יכולים להתקשר עם תיאטרון, זה לא עובד ככה, זאת עבריינות, אסור לפגוע בחוק חינוך חובה.

אורן פסטרנק: ועוד נקודה אחרונה, צריך לחדד למנהלי בתי ספר להימנע מהדרת הורים ללא דרכון ירוק או בדיקות לאירועי חנוכה.

אורן פסטרנק: עושים את זה שוב, בניגוד לתקנות ובניגוד לנהלים, קובעים עד 1,000 איש במקום פתוח ועד 100 במקום סגור נכנסים ללא דרכון ירוק, ובכל זאת מאלצים את ההורים, לא נותנים להם להיכנס לאירועים האלה.

אורן פסטרנק: כל הדברים שאמרתי, זה פשוט לא ייתכן שמוסדות ציבור – זה לא מתנהלים כמו עבריינים, זאת התנהגות עבריינית גרידא, אין פה ימינה ואין פה שמאלה.

אורן פסטרנק: והפטור שניתן פה למוסדות ההשכלה על הסיפור הזה של הכשרות מעשיות, אני לא יודע באיזה מילים לבטא את זה, אני משתדל לשמור על שפה מנומסת, אבל לתת לעבריינים פרס, זה לא ייתכן.

אורן פסטרנק: והסטודנטים, אין מי שמגן עליהם, אין מי שמתייחס אליהם.

אורן פסטרנק: אני מכבד את כבוד היושבת-ראש, היא מעלה את נושא הסטודנטים כבר מספר ישיבות, אבל הגיע הזמן שייתנו התייחסות לנקודות שדיברתי עליהן.

אורן פסטרנק: תודה רבה.

שרן השכל: תודה רבה על הדברים.

שרן השכל: משרד הבריאות, אתם רוצים להגיב לדברים?

ד"ר אפרת אפללו: אני יכולה להתייחס למספר דברים שנאמרו.

שרן השכל: גם משרד החינוך, נצטרך לשמוע מכם לאחר מכן.

ד"ר אפרת אפללו: כמו שנאמר במספר דיונים קודמים, לגבי תחלואה בסטודנטים, לנו אין את הנתונים האלה כי אנחנו לא יודעים מי סטודנט ומי לא, אנחנו יודעים להצביע על תחלואה לפי גילאים ובמהלך כל המגפה ראינו שככל שיש עלייה בגיל, התחלואה עולה.

ד"ר אפרת אפללו: זה לא נכון להגיד שאין מערכת דיווח לתופעות לוואי.

ד"ר אפרת אפללו: יש מערכת דיווח מאוד מסודרת של משרד הבריאות, אתה מוזמן לפתוח.

אורן פסטרנק: אין מערכת דיווח וולונטרית דו-כיוונית כמו מערכת ה-VARS האמריקאית או הבריטית.

אורן פסטרנק: יש טופס.

אורן פסטרנק: בתחתית תחתית תחתית תחתית תחתית תחתית ימינה, עוד למטה, באתר משרד הבריאות, שאין שום קמפיין לגביו.

ד"ר אפרת אפללו: חברת הכנסת השכל, אני לא מוכנה לקבל את האמירה הזו – בתחתית של התחתית של התחתית.

אורן פסטרנק: אין שום קמפיין לגביו, זה לא מדווח לציבור, אף אחד לא יודע מזה.

ד"ר אפרת אפללו: זה לא נכון.

אורן פסטרנק: אין מערכת דיווח.

ד"ר אפרת אפללו: אני לא יודעת איפה ראית.

אורן פסטרנק: זה לא VARS, זה לא מערכת בריטית.

אורן פסטרנק: זה טופס חד-כיווני שלא מדווח לציבור גם את כמות תופעות הלוואי שאחרים דיווחו.

ד"ר אפרת אפללו: זה שזה לא מערכת בריטית, זו מערכת מצוינת והיא גם הוצגה בדיון הפתוח שהיה, הוצגו הדברים וחבל שאתה מתייחס לזה בכזה זלזול.

אורן פסטרנק: אין מערכת.

אורן פסטרנק: יש טופס.

אורן פסטרנק: יש את האמת ויש שקר, אין באמצע.

ד"ר אפרת אפללו: בסדר.

ד"ר אפרת אפללו: חיסוניות היא הדרך להגן על בריאות הציבור.

ד"ר אפרת אפללו: אני חושבת שפה אנחנו חלוקים, אבל זו העמדה ואנחנו פתחנו ואמרנו את זה בתחילת הדיון.

ד"ר אפרת אפללו: מבחינת בדיקות PCR בחינם, גם נאמר במספר דיונים – לא יינתנו בדיקות PCR בחינם, זה משאב לאומי, מיועד כרגע עבור כאלה שהיו במגע עם חולה מאומת או כאלה שהם סימפטומטיים, אנחנו לא נוכל לממן בדיקות וזו אמירה שגם יצאה מוועדת החינוך.

ד"ר אפרת אפללו: לגבי משרד החינוך, אני אתן להם להתייחס.

טל וינר שילה: אני אשלים ואתייחס.

טל וינר שילה: לגבי הכניסה למוסדות חינוך, בניגוד לכניסה לאירועי תרבות, יש כאן הוראה ספציפית בתקנות שלנו שאנחנו דנים בהן היום, תקנות חינוך בעצם מונעות כניסה למוסדות חינוך בהם נמצאת אוכלוסייה שהיא כיום מחוסנת פחות, אוכלוסיית הילדים, היא אוכלוסייה עם חיסוניות נמוכה.

אורן פסטרנק: אבל כרגע אין תקנות.

אורן פסטרנק: כרגע עוברים על החוק.

טל וינר שילה: בוודאי שיש את התקנות.

שרן השכל: לא, התקנות הן בתוקף.

אורן פסטרנק: לא, כרגע מותר להיכנס, נכון להיום, נכון לעכשיו.

טל וינר שילה: לא.

טל וינר שילה: נכון להיום, אסור להיכנס לבית ספר, לעובד, להורה.

אורן פסטרנק: אבל לאירועים מותר.

טל וינר שילה: לא.

טל וינר שילה: להורים כתוב - - -

אורן פסטרנק: באתר של משרד החינוך, גם אם תיכנסי עכשיו תראי שכתוב.

טל וינר שילה: להורים אסור להיכנס.

אורן פסטרנק: לאירועי חנוכה כתוב שמותר.

שרן השכל: משרד החינוך.

שרן השכל: אירועי חנוכה, אירועי תרבות – הצגות, טיולים.

לירן שפיגל: אני אתייחס.

אורן פסטרנק: זה משהו אחר, זה נושא אחר.

לירן שפיגל: אני אתייחס, אני גם רוצה למחות על האמירה שבתי ספר או גני ילדים פועלים בעבריינות.

לירן שפיגל: לא רק שהאמירה הזאת, אני מוחה עליה, היא גם לא נכונה משפטית.

לירן שפיגל: התקנות כרגע קובעות כללי כניסה למוסד חינוך.

לירן שפיגל: זה לא משנה לגבי כללי הכניסה, אם זה כניסה בשעות הבוקר או כניסה אחר הצהריים.

אורן פסטרנק: יש החרגה לאירועים.

לירן שפיגל: אתה מוכן לא להתפרץ לדברים שלנו?

לירן שפיגל: לא התפרצנו לדברים שלך, אני מבקש.

שרן השכל: אני מבקשת לא להתפרץ.

שרן השכל: קריאות ביניים שמורות אך ורק לחברי כנסת ולא למוזמנים.

לירן שפיגל: כללי הכניסה נשארו כפי שהם.

לירן שפיגל: כלומר, אם זאת פעילות של מוסד חינוך במוסד חינוך, חלים כללי הכניסה למוסד חינוך.

לירן שפיגל: אחרי שעברנו את הסף הזה אז חלים הכללים המעודכנים לגבי התקהלות, אבל כל עוד זה מתקיים במוסד חינוך, יש דרישה שמי שהוא לא תלמיד, הוא צריך להציג אישור תו ירוק או אישור על בדיקה.

לירן שפיגל: אלה הכללים, הם לא השתנו.

לירן שפיגל: לגבי פעילויות חוץ – בית ספר רוצה לצאת להצגה, בית ספר רוצה לצאת למקום אחר – יש כללים שחלים על המקום.

לירן שפיגל: כל עוד לא פטרו, כמו במוזיאונים, לא פטרו תיאטראות, מקומות אחרים, לא פטרו אותם מהחובה של תו ירוק, בית ספר, אם הוא רוצה להיכנס למקום הפעילות, בהנחה שגם יש קושי לעשות הבחנה בין אנשים שנכנסים למקום פעילות – מי תלמיד, מי לא תלמיד – בכוונה עשו את ההבחנה הזאת בתוך תקנות הגבלת פעילות (מקום עסקי או ציבורי), יש הבחנה ספציפית לגבי מוזיאונים, כל עוד אין את ההבחנה הזאת בתקנות הללו, בית ספר יהיה חייב לדרוש תו ירוק.

נירה לאמעי רכלבסקי: באמצע יום לימודים רגיל לקחת קבוצת תלמידים שלא חייבים, זה בעצם extension, זה בעצם הארכה של יום הלימודים הרגיל בבית הספר.

לירן שפיגל: לא, זה לא נכון.

קריאה: זה בשעות הלימודים.

לירן שפיגל: נכון שיש פעילות בית ספרית במהלך שעות הלימודים ויש אינטרס שכולם ישתתפו בה.

נירה לאמעי רכלבסקי: אבל זה בדרך כלל במהלך יום הלימודים שילדים יוצאים.

לירן שפיגל: אני לא יכול כמשרד החינוך לבוא לתיאטרון ולהגיד לו שברגע שעכשיו מגיעה קבוצת תלמידים אז הוא לא תיאטרון.

לירן שפיגל: הוא תיאטרון, חלות עליו תקנות אחרות, לא חלות עליו תקנות החינוך.

שרן השכל: אתה רוצה להגיד לי שהיום בעצם, כאשר באמצע יום לימודים אנחנו לוקחים לחצי יום ילדים, למעשה עשרה ילדים יכולים להישאר בבית הספר בלי שום דבר או שולחים אותם הביתה בגלל ששאר התלמידים הולכים לראות הצגה?

אורן פסטרנק: חד-משמעית כן.

שרן השכל: אבל לא שאלתי אותך, אורן.

שרן השכל: אני מבקשת לא להתפרץ.

אורן פסטרנק: מציגים דברים לא נכונים פשוט.

לירן שפיגל: אני לא יודע לגבי האופציה הזאת ששולחים ילדים הביתה.

לירן שפיגל: בעיקרון, ילד אמור לבקר במוסד חינוך ואם ההורה שלו החליט לצורך העניין שהוא לא מעוניין שהוא יצא להצגה, אז הוא לא יצא להצגה.

שרן השכל: לא קשור להורה רוצה או לא רוצה.

שרן השכל: אני שואלת לעניין התו הירוק, לעניין ילד לא מחוסן.

שרן השכל: אם הילד, השכבה שלו ב-70% ויש 30% שהם לא מחוסנים, למעשה יש עשרה תלמידים מתוך הכיתה לא מחוסנים, וכל הכיתה יוצאת עכשיו להצגה בתיאטרון שנמצא חמש דקות הליכה מאותו בית ספר, וזה נמצא בשעות יום הלימודים, אתה רוצה להגיד לי שעשרה ילדים נשלחים הביתה?

לירן שפיגל: אני לא יודע לענות לגבי עשרה ילדים שנשלחים הביתה.

לירן שפיגל: אני אמרתי מה המצב המשפטי.

לירן שפיגל: זו הגישה שמשרד הבריאות גם מציג לאורך כל הדרך.

שרן השכל: זה בעייתי.

קריאות: - - -

שרן השכל: חברים, אני אומרת לכם, זה מאוד מאוד בעייתי.

טל וינר שילה: כשהגיעה אלינו פנייה ספציפית לגבי בקשה לסיורים במוזיאונים, שם יש תקנה ספציפית שנמצאת בתקנות הגבלת פעילות, שנועדה להסדיר את זה.

נירה לאמעי רכלבסקי: כדאי אגב לייבא את התקנות, שיהיה מסודר.

טל וינר שילה: ושם לדוגמה יש איזושהי הפרדה בין הקבוצה של התלמידים לבין הקבוצות האחרות.

טל וינר שילה: אם תגיע בקשה אנחנו נבחן את הנושא הזה לראות איך אפשר לפתור את הבעיה.

שרן השכל: אז אני מבקשת להביא לנו בתקנות הבאות תקנות שמדברות על כל פעילות שמתקיימת בשעות בית הספר, כמו ספורט, תיאטרון, אמנות.

טל וינר שילה: כמו שהוצג על ידי משרד החינוך, מדובר בתקנות נפרדות.

טל וינר שילה: תיאטרון יהיה תיאטרון גם אם מגיע אליו בית ספר.

טל וינר שילה: עכשיו השאלה איך הנושא הזה ייפתר ואם יש בכלל צורך.

אורן פסטרנק: תמי, היועמ"שית של הוועדה, כבר הציגה את זה.

אורן פסטרנק: היא דרשה את זה בישיבה הקודמת.

שרן השכל: סליחה.

שרן השכל: אני מבקשת לא להתפרץ, לא לדברים שלי ובטח שלא לדברים שלהם.

שרן השכל: התפרצויות שמורות אך ורק לחברי כנסת, וגם בזה אני קוראת להם ולפעמים מוציאה אותם, אז בטח שלך אין את הזכות לעשות את זה.

טל וינר שילה: כמו שהוצג על ידי משרד החינוך, תיאטרון הוא תיאטרון וחלים עליו הכללים של תיאטרון.

טל וינר שילה: כמו במוזיאונים, שם כן יש הוראה ספציפית לקבוצות של תלמידים, שם זה מוסדר וניתן להגיע גם אם לילדים אין תו ירוק אם הם כקבוצה נפרדת.

שרן השכל: ותיאטרון?

טל וינר שילה: תיאטרון, למיטב ידיעתי אין כרגע הוראה ספציפית, אני יכולה לבדוק את זה.

טל וינר שילה: ושוב, אנחנו יכולים לבחון אם בכלל יש צורך בשטח, לא יודעת אם בתי ספר בכלל יוצאים היום לתיאטראות.

שרן השכל: יוצאים.

נירה לאמעי רכלבסקי: יוצאים למוזיאונים.

שרן השכל: יוצאים.

שרן השכל: יוצאים למוזיאונים, יוצאים לתיאטראות.

נירה לאמעי רכלבסקי: יוצאים למוזיאונים, אבל גם כשילדים יוצאים להצגת תיאטרון, הם יוצאים באמצע היום להצגה שהיא רק להם, היא לא מתערבבת עם הקהל הרחב.

שרן השכל: מבחינתי זה בלתי מתקבל הדעת לשלוח ילדים הביתה.

שרן השכל: אני מבקשת, השבוע אתם צריכים להביא - - -

טל וינר שילה: לא יודעת אם נשלחים ילדים הביתה.

טל וינר שילה: נבדוק.

שרן השכל: אפילו משרד החינוך לא יודע מה עושים איתם, אני מבינה בין השורות.

טל וינר שילה: לא, אנחנו אומרים יתרה מזאת.

טל וינר שילה: אנחנו לא יודעים אם יש היום יציאות לתיאטראות.

שרן השכל: חבר'ה, יש יציאות לתיאטרון.

שרן השכל: אני מכירה את זה, האחיינים שלי יוצאים לאירועים.

שרן השכל: אני מבקשת מכם, השבוע אתם צריכים להביא תקנות, אני מבקשת שתביאו תיקון לדבר הזה.

שרן השכל: בלתי מתקבל על הדעת שאנחנו נאשר משהו שבו אני מבינה ששולחים עשרה תלמידים, 20 תלמידים הביתה, בגלל שאין להם תו ירוק.

שרן השכל: תביאו תקנות לעניין, או שתיתנו הוראה שאין יציאות בכלל.

טל וינר שילה: זה נמצא בסט של תקנות הגבלת פעילות.

טל וינר שילה: אם תגיע אלינו בקשה, הבקשה תיבחן ונראה אם יש אפשרות.

שרן השכל: אז אני אומרת לכם, הוועדה מבקשת מכם לבחון את זה, להסתכל על זה ולשבוע הבא כשתגיע הארכת התוקף, להביא לנו מתווה שיהיה מתאים.

טל וינר שילה: המתווה הוא לא בתקנות האלה, אנחנו נבחן את זה.

נירה לאמעי רכלבסקי: ושכרגע לא - - -

שרן השכל: זה בכל מקרה לא פה, זה בתיקונים שיגיעו בשבוע הבא.

שרן השכל: את זה אני מבקשת להכניס גם כן לסיכומים.

קריאה: אבל מה הבעיה עם בדיקות?

קריאה: הרי ילדים יכולים לעשות בדיקות.

קריאות: - - -

נירה לאמעי רכלבסקי: בסדר, אבל אפשר לייבא את התקנה.

נירה לאמעי רכלבסקי: למען הסדר הטוב של החקיקה והתקינה, שלפחות התקנה לגבי מוזיאון אולי תהיה בתוך התקנות שלנו.

ד"ר אולגה פרישמן: לא, אי אפשר.

טל וינר שילה: אי אפשר כי כמו שהוצג על ידי משרד החינוך, תיאטרון נשאר תיאטרון, הוא חייב לפעול על פי כללים מסוימים.

נירה לאמעי רכלבסקי: לא, אני מדברת לגבי התקנה שכבר קיימת.

שרן השכל: חברים, אז אני אומרת לכם בצורה מאוד ברורה, תאסרו בתקנות על פעילות תרבותית.

שרן השכל: לא יהיה דבר כזה.

שרן השכל: לא ילכו חצי מהכיתה לפעילות תרבותית, וחצי מילדי הכיתה ילכו הביתה.

שרן השכל: עליי זה לא מקובל.

ד"ר אפרת אפללו: לא.

ד"ר אפרת אפללו: מי שההורים שלו, זה חשוב להם - - -

שרן השכל: לא מקובל עליי.

שרן השכל: לא.

שרן השכל: לא, ממש לא.

שרן השכל: ממש לא.

שרן השכל: אני לא מוכנה.

שרן השכל: בכל מה שקשור לתרבות, לאמנות ולספורט, יש גם ככה פערים אדירים – פערים אדירים – לא רק לפי מיקום.

שרן השכל: כן, גם לפי הורים שאולי יש להם פחות מודעות והורים שיש להם יותר מודעות לעניין.

שרן השכל: אני לא מוכנה שבתקופת הקורונה הפערים רק יגדלו.

שרן השכל: אתם תצמצמו אותם.

שרן השכל: או כולם כן או כולם לא.

שרן השכל: לא יהיה דבר כזה חצי חצי.

נירה לאמעי רכלבסקי: זאת גם לא פעילות פנאי, היא מתרחשת באמצע יום לימודים.

שרן השכל: כן, ביום לימודים.

ד"ר אפרת אפללו: אבל צריך לקחת בחשבון שישנם מקרים שלהצגות האלה מגיעים ילדים ממספר בתי ספר.

שרן השכל: חבר'ה, שייקחו אותם אחר הצהריים, לא בזמן יום הלימודים.

שרן השכל: לא מקובל עליי.

טל וינר שילה: אנחנו נציג את זה לבחינה, נבדוק האם זה אפשרי מבחינה אפידמיולוגית ומה הדרך המשפטית הנכונה לעשות את זה.

שרן השכל: בסדר גמור, תודה רבה.

נירה לאמעי רכלבסקי: אנחנו עוברים לתיקון תקנה 9ב רבתי.

נירה לאמעי רכלבסקי: זה המשך של התקנה לגבי הכשרות מעשיות.

נירה לאמעי רכלבסקי: ההסבר כבר ניתן, פשוט לא הקראתי את זה אז, אני מקריאה עכשיו.

נירה לאמעי רכלבסקי: התקנה האחרונה, תיקון תקנה 12 לתקנות של התוקף.

נירה לאמעי רכלבסקי: סליחה, התקנה הקודמת שהקראתי, 9ב, הייתה תקנת העונשין, שעשתה התאמה לעניין של ההפרדה, שחייבים בהכשרות מעשיות תו ירוק, אלא אם כן יש הפרדה מוחלטת.

נירה לאמעי רכלבסקי: סיימנו להקריא את התקנות המתקנות.

שרן השכל: אוקיי, תודה רבה.

שרן השכל: אני רוצה לסכם את הדיון.

שרן השכל: קודם כול, אני מבקשת להוציא מכתב נוסף שוב ממשרד הבריאות ומשרד החינוך יחד לאוניברסיטאות, לעדכן אותן שמבחינת משרד החינוך ומבחינת משרד הבריאות, סטודנטים יכולים לעבור את הבדיקה פעמיים בשבוע.

שרן השכל: הגיעו אליי גם המון סמ"סים מסטודנטים שלא מאפשרים להם בדיקה פעמיים בשבוע, של 84 שעות, עדיין לא מאפשרים להם את הכניסה הזו לאוניברסיטה.

שרן השכל: אני מבקשת להוציא הבהרה לכל ראשי האוניברסיטאות שהבדיקות האלה קבילות לעניין התו הירוק, ומי שלא מכבד אותן למעשה עובר על החוק.

שרן השכל: אני מבקשת להגיע ולשקול עוד פעם, בצורה נוספת – אני מבקשת להוציא מכתב לראש הממשלה מטעם ועדת החינוך לעניין הבדיקות לסטודנטים – לשקול שוב שרק לסטודנטים למעשה הבדיקות ייעשו בחינם בגלל האופי של אותם סטודנטים, שלמעשה הם נמצאים בחצאי משרות והקושי הכלכלי שבו הם נמצאים, למעשה לאפשר אך ורק להם – גם ככה זו קבוצה קטנה מאוד שאינה מחוסנת, שזקוקה לבדיקות האלה – לשקול שוב פעם לעשות את הבדיקות בעצם ללא תשלום לסטודנטים.

שרן השכל: לעניין האירועים – אירועי ספורט ותרבות – אני מבקשת שתגיעו עם תשובה הגיונית שתספק את הדעת של הוועדה, של חברי הוועדה, בעצם לדיון בשבוע הבא לעניין אירועי הספורט והתרבות.

שרן השכל: מלבד זאת, אני רוצה להעלות את התקנות להצבעה כפי שהן.

שרן השכל: סך הכול היו פה הקלות משמעותיות.

שרן השכל: אנחנו מודים למשרד הבריאות גם על התשובות שקיבלנו, אנחנו מודים גם למשרד החינוך על שיתוף הפעולה ועל התקנות שהגיעו.

שרן השכל: מי בעד התקנות כפי שהן, ירים את היד?

שרן השכל: מי נגד?

שרן השכל: אושר.

שרן השכל: תודה רבה, התקנות עברו, ואנחנו נתראה בשבוע הבא לעניין הארכת התוקף.

שרן השכל: תודה, הישיבה נעולה.